
Z A K O N
O IZMENAMA I DOPUNAMA ZAKONA O ELEKTRONSKOJ UPRAVI
Član 1.

U Zakonu o elektronskoj upravi („Službeni glasnik RS”, broj 27/18) član 4. menja se i glasi: 
„Član 4.

Izrazi koji se koriste u ovom zakonu imaju sledeće značenje:

1)
baza podataka je organizovan i uređen skup međusobno povezanih struktuiranih podataka, koja može sadržati jednu ili više evidencija;

2)
veb portal je pristupna tačka elektronskoj upravi jednog ili više organa;

3)
veb prezentacija organa je zvanična prezentacija organa na kojoj se objavljuju informacije o njegovom radu i predstavlja skup podataka i informacija pomoću posebnih računarskih programa koji su na raspolaganju korisnicima preko računarskih mreža;

4)
veb servisi su distribuirane softverske komponente koje su dostupne kroz standardne internet protokole;

5)
dinamički podaci su podaci koji se zbog svoje prirode učestalo menjaju i ažuriraju u realnom vremenu zbog brzog zastarevanja;

6)
domen organa je tekstualna oznaka koja identifikuje organ na jedinstvenoj informaciono-komunikacionoj mreži;

7)
Državni centar za upravljanje i čuvanje podataka - Državni data centar je fizička i virtuelna infrastruktura čija je namena smeštanje računara, servera, mrežnih i bezbednosnih sistema neophodnih za funkcionisanje elektronske uprave;

8)
Državni klaud je deljeni, dinamički skalabilan skup resursa zasnovan na tehnologijama virtualizacije i/ili skaliranim aplikativnim okruženjima koje koristi organ u elektronskoj upravi;

9)
elektronska pisarnica je softversko rešenje za upravljanje elektronskim dokumentima – pisarnica, uspostavljeno u cilju obavljanja poslova kancelarijskog poslovanja;

10)
elektronski arhiv je softversko rešenje za obavljanje poslova arhiviranja – earhiv;
11)
elektronski podnesak je podnesak u elektronskom obliku;

12)
elektronsko upravno postupanje je postupanje u upravnim stvarima elektronskim putem;

13)
elektronsko jedinstveno upravno mesto je veb portal ili drugo softversko rešenje koje na jednom mestu omogućava elektronsko postupanje jednog ili više organa radi ostvarivanja jednog ili više prava;

14)
identifikaciona oznaka je oznaka koja na jedinstven način određuje korisnika usluge;

15)
istraživački podaci su podaci koji su prikupljeni ili nastali u naučno-istraživačkom radu i koji se upotrebljavaju kao dokazi u istraživačkom procesu, ili ih istraživačka zajednica koristi za proveru istraživačkih nalaza i rezultata;
16)
Jedinstvena informaciono-komunikaciona mreža elektronske uprave je informaciono-komunikaciona mreža koja omogućava prenos podataka između organa kojom upravlja nadležni organ;

17)
jedinstven elektronski sandučić – esandučić je elektronski poštanski sandučić korisnika za prijem svih elektronskih dokumenata u elektronskoj upravi i drugih elektronskih dokumenata;

18)
Katalog organa je evidencija organa;
19)
Katalog postupaka je evidencija u elektronskom obliku o upravnim i vanupravnim postupcima koje obavljaju organi, u skladu sa zakonom;
20)
komunikacija je svaka razmena informacija ili podataka između ograničenog broja lica, fizičkih i pravnih, putem dostupne informaciono-komunikacione mreže;

21)
korisnik je svaki učesnik u elektronskoj upravi;

22)
korisnik softverskog rešenja u elektronskoj upravi (u daljem tekstu: korisnik softverskih rešenja) je fizičko i pravno lice koje je registrovano kao korisnik u softverskom rešenju;

23)
korisnik usluge elektronske uprave je fizičko, pravno lice i oregan registrovan kao korisnik Portala eUprava, a o čijim se pravima, pravnim interesima i obavezama odlučuje u elektronskoj upravi;

24)
metapodaci su strukturirani podaci koji opisuju, lociraju i na drugi način omogućavaju korišćenje podataka;

25)
Metaregistar je jedinstven javni elektronski registar o svim elektronskim registrima uspostavljenim u Republici Srbiji;

26)
mašinski čitljiv oblik je oblik elektronski memorisanog zapisa strukturiran tako da ga programska aplikacija može lako identifikovati, prepoznati i iz njega izdvojiti određene podatke, uključujući pojedinačne podatke i njihovu unutrašnju strukturu;

27)
nalog elektronske pošte ovlašćenog službenog lica je dodeljena elektronska adresa pomoću koje ovlašćena službena lica elektronski komuniciraju na Jedinstvenoj informaciono-komunikacionoj mreži elektronske uprave;

28)
Portal eUprave je nacionalni veb portal eUprava kao jedinstvena pristupna tačka elektronskoj upravi organa;

29)
oprema su resursi informaciono-komunikacionih tehnologija koji se koriste u elektronskoj upravi;

30)
otvoreni oblik je oblik elektronski memorisanog zapisa koji ima svojstvo nezavisnosti od platforme na kojoj je nastala i koja je dostupna javnosti bez ograničenja koja bi mogla sprečiti ponovnu upotrebu;

31)
otvoreni podaci su podaci koji su dostupni za ponovnu upotrebu, zajedno sa metapodacima, u mašinski čitljivom i otvorenom obliku;

32)
otvoreni standard je u pisanom obliku utvrđen standard koji na detaljan način definiše preduslove za interoperabilnost softverskih rešenja;
33)
podatak je elektronski memorisan zapis o određenoj činjenici od značaja za elektronsko upravno postupanje i elektronske komunikacije koji je sadržan u elektronskom dokumentu, registru i/ili bazi podataka;

34)
ponovna upotreba podataka je korišćenje podataka organa od strane fizičkih ili pravnih lica za komercijalne i nekomercijalne svrhe drugačije od prvobitne za koju su nastali i ne obuhvata razmenu podataka između organa u obavljanju poslova iz delokruga;

35)
Portal otvorenih podataka je zbirka otvorenih podataka koja služi za prikupljanje, kategorizaciju i distribuciju otvorenih podataka u posedu organa i omogućava njihovo lakše pretraživanje i ponovnu upotrebu;

36)
raspoloživost podatka je svojstvo koje znači da je podatak dostupan u elektronskom obliku i upotrebljiv na zahtev ovlašćenog lica;

37)
registar je jedinstven centralizovan skup podataka u elektronskom obliku koji se mogu obrađivati na automatizovan način;

38)
Servisna magistrala organa je centralizovana softversko-hardverska platforma za integraciju i razmenu podataka između organa;

39)
skupovi podataka od posebnog značaja za ponovnu upotrebu su geoprostorni, meteorološki, statistički podaci, kao i podaci o zaštiti životne sredine, privrednim društima i mobilnosti, kao i drugi podaci čija ponovna upotreba donosi dodatnu korist društvu;
40)
usluga elektronske uprave je elektronsko upravno postupanje i elektronsko komuniciranje korisnika;

41)
federacija identiteta predstavlja proces povezivanja atributa elektronske identifikacije korisnika između različitih imaoca sistema za upravljanje elektronskom identifikacijom u elektronskoj upravi;

42)
šifarnik je skup oznaka kojim se na jedinstven način identifikuje podatak koji se koristi u elektronskoj upravi.”
Član 2.

Član 8. menja se i glasi:

„Član 8.

Organ je dužan da poslove elektronske uprave obavlja preko Jedinstvene informaciono-komunikacione mreže elektronske uprave ili na drugi bezbedan način, u skladu sa propisima kojima se uređuje informaciona bezbednost.
Izuzetno od stava 1. ovog člana, organ koristi internu računarsku mrežu za obavljanje poslova elektronske uprave, ako je zbog prirode poslova, razloga bezbednosti ili drugih opravdanih razloga utvrđenih posebnim zakonom to propisano.
Jedinstvenu informaciono-komunikacionu mrežu elektronske uprave uspostavlja i vodi organ državne uprave nadležan za projektovanje, usklađivanje, razvoj i funkcionisanje sistema elektronske uprave (u daljem tekstu: nadležni organ).
Organ podnosi prijavu za pristup Jedinstvenoj informaciono-komunikacionoj mreži elektronske uprave nadležnom organu.
Pristup Jedinstvenoj informaciono-komunikacionoj mreži elektronske uprave omogućava nadležni organ.

Bliži način na koji se vrši održavanje i unapređenje Jedinstvene informaciono-komunikacione mreže elektronske uprave i povezivanje organa na mrežu uređuje Vlada.”
Član 3. 

Član 9. menja se i glasi:

„Član 9.

Organ koji vodi registre iz svog delokruga u skladu sa posebnim zakonima, podatke i dokumenta u elektronskom obliku iz tih registara razmenjuje preko Servisne magistrale organa ili na drugi način propisan zakonom.

Servisnom magistralom organa iz stava 1. ovog člana upravlja nadležni organ.

Organ pristupa Servisnoj magistrali organa preko Jedinstvene informaciono-komunikacione mreže elektronske uprave ili na drugi bezbedan način.

Organ je dužan da podatke razmenjuje u strukturiranoj, digitalno predefinisanoj formi, u skladu sa zakonom, pravilima interoperabilnosti i tehničkim standardima.

Organ koji je podatak izložio na servisnoj magistrali organa odgovara za njegovu istovetnost sa podatkom iz evidencija i registara koje vodi.

Nadležni organ dužan je da organu omogući korišćenje Servisne magistrale organa za pribavljanje i ustupanje podataka i dokumenata u elektronskom obliku sa drugim organima, osim ako posebnim zakonom nije drugačije propisano.

Nadležni organ dužan je da prilikom razmene podataka preko Servisne magistrale organa iz stava 1. ovog člana obavezno čuva:

1)
podatke o organu koji ustupa podatke, i to: identifikacionu oznaku i naziv organa;

2)
podatke o organu koji preuzima podatke, i to: identifikacionu oznaku organa, naziv organa, naziv softverskog rešenja u koje se preuzimaju podaci, podaci o serverskom sertifikatu, internet protokol adresu servera sa kog se vrši poziv veb servisa;

3)
podatke o veb servisu, i to: način autentikacije organa koji preuzima podatke, naziv i opis veb servisa, veb adresu na kojoj je izložen servis (url adresa), vreme pozivanja i vreme odgovora veb servisa.

Svrha obrade podataka iz stava 7. ovog člana je pružanje usluga elektronske uprave, kao i obezbeđivanje dokaza prilikom vršenja nadzora i vođenja sudskog postupka.

Podaci iz stava 7. ovog člana čuvaju se godinu dana od dana poziva veb servisa.

Način odobravanja, suspendovanja i ukidanja pristupa Servisnoj magistrali organa, kao i pravila interoperabilnosti bliže uređuje Vlada.”
Član 4.

Član 10. menja se i glasi:

„Član 10.

Organ je dužan da registre i evidencije koje vodi u skladu sa zakonom, uspostavi u elektronskom obliku.

Za tačnost podataka u registrima i evidencijama odgovara organ koji je podatke upisao, odnosno organ od koga su ti podaci preuzeti, osim ako posebnim zakonom nije drugačije uređeno.

Organ prikuplja, obrađuje i čuva podatke u registrima i evidencijama u elektronskom obliku.

Organ je dužan da, na način iz člana 9. stav 4. ovog zakona, iz registara i evidencija koje vodi u elektronskom obliku omogući preuzimanje podataka o:

1)
fizičkim licima kojima je dodeljena jedinstvena identifikaciona oznaka u Republici Srbiji iz Centralnog registra stanovništva;

2)
pravnim licima i preduzetnicima iz registra privrednih subjekata;

3)
udruženjima iz registra udruženja i registra stranih udruženja;

4)
zadužbinama i fondacijama i predstavništvima stranih zadužbina i fondacija iz registra zadužbina i fondacija i registra predstavništava stranih zadužbina i fondacija;

5)
organima iz kataloga organa;

6)
nepokretnostima iz registra katastra nepokretnosti;

7)
adresnim podacima iz adresnog registra.

Radi vođenja ažurnih i tačnih registara i evidencija u elektronskom obliku organ je dužan da po službenoj dužnosti preuzima podatke iz registara iz stava 4. ovog člana, kao i iz drugih registara u skladu sa izvorima podataka određenih u metaregistru, odnosno na osnovu podataka u predefinisanoj digitalnoj formi preko servisne magistrale organa, ili na drugi pogodan način.

Nadležni organ uspostavlja i ažurira Katalog organa preuzimanjem potrebnih podataka iz evidencija organa i evidencija o korisnicima javnih sredstava. 

Po započinjanju elektronskog upravnog postupanja, organu se omogućava pristup sopstvenim podacima u katalogu organa, u cilju njihove dopune, ažuriranja i brisanja.

Prilikom upisa iz stava 6. ovog člana nadležni organ dodeljuje jedinstvenu identifikacionu oznaku organu, nakon čega se, u skladu sa zakonom, upisuju i druge identifikacione oznake, i to:
1)
matični broj izdat od strane državnog organa nadležnog za statistiku, osim ako posebnim zakonom nije drugačije propisano;

2)
poreski identifikacioni broj izdat od strane organa nadležnog za poreze;

3)
jedinstveni broj korisnika javnih sredstava izdat od strane organa nadležnog za vođenje tog spiska, sve u smislu odredaba zakona kojim se uređuje budžetski sistem, ako je organ budžetski korisnik.

Nadležni organ omogućava organu nadležnom za statistiku stalni pristup podacima unetim u katalog organa, u cilju potvrđivanja, odnosno osporavanja tih podataka.

Registri i evidencije u elektronskom obliku, kao i nalozi za elektronsku komunikaciju, mogu se nalaziti samo u Republici Srbiji, a izuzetno, nalozi za elektronsku komunikaciju organa koji obavljaju delatnost izvan Republike Srbije, uz propisane mere bezbednosti, mogu se nalaziti van Republike Srbije.”

Član 5.

Član 11. menja se i glasi:

„Član 11.

Organ preuzima podatke iz registara i evidencija u elektronskom obliku bez dodatnih provera, u skladu sa zakonom.

Izuzetno od stava 1. ovog člana, ako postoji sumnja u tačnost podataka sadržanih u registrima i elektronskim evidencijama koje vodi organ koji je nadležan za njihovo vođenje dužan je da izvrši proveru i za to vreme podatak označi statusom „Podatak je u statusu provere”.

Podaci koji su označeni statusom „Podatak je u statusu provere” ne preuzimaju se.

Uvid u podatke i njihovo preuzimanje vrši se preko Servisne magistrale organa ili drugog prihvaćenog rešenja na osnovu jedinstvenih šifarnika i jedinstvenih identifikatora korisnika usluge elektronske uprave čije podatke organ u okviru svojih nadležnosti obrađuje.

Jedinstveni identifikatori su podaci na osnovu kojih se, iz registara i evidencija u elektronskom obliku koje organi vode u skladu sa posebnim zakonima, mogu uporediti podaci o korisnicima, i to: jedinstveni matični broj građana, evidencijski broj stranca, jedinstveni obrazovni broj, jedinstveni broj koji dodeljuje Centralni registar obaveznog socijalnog osiguranja za potrebe obaveznog socijalnog osiguranja obveznicima doprinosa i osiguranim licima, lični broj osiguranika, lični zdravstveni broj, matični broj pravnog lica, poreski identifikacioni broj i drugi identifikatori u skladu sa zakonom.
Organ je dužan da podatke iz evidencija u elektronskom obliku koje su zakonom, odnosno drugim propisom ustanovljene, dostavi drugom organu koji vodi registar, ako su ti podaci neophodni za vođenje tog registra, a radi izvršavanja poslova iz njihove nadležnosti.

Organ nadležan za vođenje registra dužan je da odmah, a najkasnije u roku od tri radna dana od dana podnošenja zahteva, dostavi podatke neophodne za elektronsko upravno postupanje i vođenje drugih registara.

Organ je dužan da vodi evidenciju svakog pristupa i uvida u elektronske dokumente i podatke u postupcima koje vodi, i to podatke o: identitetu lica koje je pristupalo (jedinstveni matični broj građana i ime i prezime), datumu i vremenu pristupa i skupu podataka kojima se pristupalo.

Svrha obrade podataka iz stava 8. ovog člana je vršenje nadzora i obezbeđivanje dokaza prilikom vršenja nadzora i vođenja sudskog postupka.
Podaci iz stava 8. ovog člana čuvaju se deset godina od izvršenog pristupa, odnosno uvida.
Način na koji organi vrše uvid, pribavljaju, obrađuju i ustupaju, odnosno dostavljaju podatke o činjenicama o kojima se vodi službena evidencija iz registara u elektronskom obliku, a koji su neophodni za odlučivanje u upravnom postupku bliže uređuje ministarstvo nadležno za razvoj elektronske uprave.”
Član 6. 

U članu 12. stav 4. briše se.
Član 7. 

Posle člana 14. dodaju se nazivi i članovi 14a i 14b, koji glase:

„Sistem za elektronsku identifikaciju
Član 14a
Nadležni organ uspostavlja i upravlja sistemom eid za elektronsku identifikaciju korisnika.

Sistem eid sadrži veb portal eid–preko koga se vrši registracija naloga korisnika softverskih rešenja i izdavanje sredstva elektronske identifikacije.

Nalog korisnika softverskih rešenja iz stava 2. ovog člana obavezno sadrži: jedinstveni matični broj građana odnosno evidencijski broj stranca, ime i prezime, datum rođenja, korisničko ime, elektronsku adresu za prijem obaveštenja, zatim broj lične karte ili broj putne isprave za državljane Republike Srbije, broj lične karte za stranca, broj strane važeće putne isprave, broj važeće strane lične karte koju je izdao nadležni organ druge države i zemlju izdavanja strane putne isprave, odnosno strane lične karte, broj dozvole za privremeni boravak i broj dozvole za privremeni boravak i rad, broj putne isprave za izbeglice, broj druge isprave za identifikaciju lica, datum isteka dokumenta.
Korisničko ime naloga iz stava 3. ovog člana je adresa elektronske pošte koju je korisnik softverskih rešenja upisao prilikom registracije.

Adresu elektronske pošte iz stava 4. ovog člana korisnik softverskih rešenja može izmeniti ako se prijavi na portal eid šemom elektronske identifikacije visokog nivoa pouzdanosti.

Podatke o ličnosti iz stava 3. ovog člana nadležni organ obrađuje u svrhu izdavanja sredstva elektronske identifikacije i čuva ih deset godina od dana brisanja naloga iz stava 2. ovog člana.

Nadležni organ je dužan da redovno ažuirira podake iz stava 3. ovog člana uvidom, odnosno preuzimanjem podatka iz registara i evidencija koje vode organi u vezi sa činjenicama koje bitno utiču na važenje izdatog sredstva elektronske identifikacije.

Radi omogućavanja federacije identiteta, nadležni organ imaocima sistema za upravljanje elektronskom identifikacijom u elektronskoj upravi dostavlja podatke iz naloga korisnika softverskih rešenja iz stava 2. ovog člana, i to: jedinstveni matični broj građana odnosno evidencijski broj stranca, ime i prezime, korisničko ime, elektronsku adresu za prijem obaveštenja, broj strane važeće putne isprave i državu nadležnog organa koji je izdao putnu ispravu.

Podatke o ličnosti iz stava 8. ovog člana nadležni organ obrađuje u svrhu omogućavanja federacije identiteta i ne čuva ih u sistemu za elektronsku identifikaciju.
Korisnik softverskih rešenja u sistemu elektronske identifikacije može samostalno kreirati podatke za aktivaciju sredstva elektronske identifikacije na mobilnom uređaju, kao i izvršiti opoziv i obnovu tog sredstva ako se prijavi na portal eid šemom elektronske identifikacije visokog nivoa pouzdanosti.

Organ je dužan da korisniku softverskog rešenja omogući autentikaciju iz člana 34. ovog zakona putem sistema eid.

Nalog korisnika usluga elektronske uprave
Član 14b
Organ je dužan da se registruje kao korisnik usluga elektronske uprave i da koristi usluge na portalu eUprava u skladu sa zakonom. 

Fizičko i pravno lice može da koristi usluge elektronske uprave, putem Portala eUprava, nakon što se registruje, čime prihvata uslove korišćenja portala, sa kojima se upoznaje pre same registracije.
Nadležni organ otvara nalog korisniku usluge elektronske uprave na Portalu eUprava koji sadrži: 

1)
za fizička lica: ime i prezime, datum rođenja, korisničko ime i adresu elektronske pošte, jedinstveni matični broj građana, odnosno evidencijski broj stranca ili broj strane važeće putne isprave, odnosno broj važeće strane lične karte koju je izdao nadležni organ druge države i zemlju izdavanja strane putne isprave, odnosno strane lične karte stranca nerezidenta;
2)
za pravna lica: matični broj, poreski identifikacioni broj, poslovno ime, sedište i adresu elektronske pošte, kao i podatke o zakonskom i drugom zastupniku, i to: ime i prezime, jedinstveni matični broj građana, odnosno evidencijski broj stranca ili broj putne isprave i zemlja izdavaoca stranca nerezidenta i korisničko ime koje može biti adresa elektronske pošte pravnog lica;
3)
za organe: jedinstvenu identifikacionu oznaku organa i/ili: matični broj, poreski identifikacioni broj, jedinstveni broj korisnika javnih sredstava, naziv, sedište i adresu elektronske pošte, kao i podatke o rukovodiocu i administratoru organa i to ime i prezime, JMBG i adresu elektronske pošte.

Nalog korisnika usluga elektronske uprave koji je fizičko lice može sadržati i podatak o broju korisnika u mobilnoj komunikacionoj mreži, koji korisnik samostalno unosi prilikom registracije iz stava 2. ovog člana.

Nadležni organ je dužan da redovno ažurira podatke iz stava 3. ovog člana uvidom, odnosno preuzimanjem podatka iz registara nadležnih organa.

Korisnik usluga elektronske uprave može se registrovati i putem drugog portala koji koristi portal eid, u skladu sa zakonom.

Korisnik usluga elektronske uprave, osim u slučaju organa, može da povuče saglasnost o prihvatanju uslova korišćenja usluga, nakon čega ga nadležni organ briše iz evidencije i zatvara nalog iz stava 1. ovog člana, osim ako posebnim zakonom nije drugačije uređeno.

Podaci iz stava 3. ovog člana čuvaju se pet godina od dana konačnog statusa poslednje usluge elektronske uprave koja je pružena.
Bliže uslove i način registracije organa iz stava 1. ovog člana propisuje Ministar, uz prethodno mišljenje nadležnog organa.”
Član 8. 

Član 15. menja se i glasi:

„Član 15.

Nadležni organ dužan je da korisniku usluge elektronske uprave, nakon registracije, dodeli eSandučić. 

Registracijom iz stava 1. ovog člana korisnik usluga elektronske uprave prihvata da se dostavljanje elektronskih dokumenata u elektronskoj upravi vrši u eSandučić, u skladu sa zakonom.

Korisnik usluga elektronske uprave može se posebno saglasiti da se u eSandučić vrši dostavljanje i ostalih elektronskih dokumenata.
Organ je dužan da dostavljanje korisniku usluga elektronske uprave elektronskih dokumenata vrši u eSandučić, osim ako posebnim zakonom nije drugačije uređeno.”
Član 9. 

Član 16. menja se i glasi:

„Član 16.

Organ može da izradi softversko rešenje, odnosno poveže se sa postojećim koje omogućava korišćenje usluga elektronske uprave.

Softversko rešenje iz stava 1. ovog člana trebalo bi da obezbedi upravljanje, pouzdano čuvanje i zaštitu elektronskih podataka i dokumenata, odnosno trajno čuvanje i zaštitu elektronskih dokumenata koji predstavljaju arhivsku građu, u skladu sa zakonom.

Izuzetno od stava 1. ovog člana organ je dužan da prilikom obavljanja poslova kancelarijskog poslovanja koristi softverska rešenja pisarnicu i earhiv koje obezbeđuje nadležni organ, odnosno izvrši povezivanje softverskog rešenja iz stava 1. ovog člana sa pisarnicom i earhivom, osim ako posebnim zakonom nije drugačije uređeno.

Organ je dužan da softversko rešenje iz stava 1. ovog člana uspostavi na državnom klaudu nadležnog organa, odnosno sopstvenoj infrastrukturi koja se nalazi na teritoriji Republike Srbije.

Nadležni organ je dužan da obezbedi neophodne licence za softverska rešenja koje organ uspostavlja na državnom klaudu nadležnog organa.

Ako organ uspostavi softversko rešenje na sopstvenoj infrastrukturi, samostalno obezbeđuje neophodne licence.
Organ može koristiti softversko rešenje ili protokol zasnovan na tehnologiji distribuirane baze podataka kojim se, u celini ili delimično, omogućava automatizovano izvršavanje, kontrolisanje, odnosno dokumentovanje pravno relevantnih događaja i radnji zaključivanjem ugovora u elektronskom obliku, uz saglasnost svih ugovornih strana, u cilju obezbeđivanja pravne sigurnosti, u skladu sa zakonom.
Nadležni organ dužan je da uspostavi softversko rešenje za komunikaciju i odnos sa korisnicima radi efikasnijeg pružanja usluga elektronske uprave, u skladu sa zakonom.
Nadležni organ uspostavlja i vodi platformu za razvoj i upravljanje elektronskim uslugama na određenoj teritoriji – pametni grad, u cilju poboljšanja efikasnosti, održivosti, unapređenja transparentnosti i uključivanja građana u donošenje odluka i kvaliteta urbanog života.
Organ, u okviru svog delokruga, obezbeđuje softversko rešenje za razvoj i upravljanje elektronskim uslugama na određenoj teritoriji koristeći nacionalnu platformu iz stava 9. ovog člana, ili na drugi način.

Organ je dužan da pri dizajniranju, izradi, održavanju i ažuriranju softverskog rešenja poštuje standarde pristupačnosti, kako bi usluge elektronske uprave bile dostupne svima, a naročito osobama sa invaliditetom.
Organ je dužan da softversko rešenje prilagodi mobilnim uređajima.
Bliže kriterijume i tehničke standarde, kao i način korišćenja platforme iz stava 9. ovog člana uređuje ministarstvo nadležno za razvoj elektronske uprave.”
Član 10. 

Član 17. menja se i glasi:

„Član 17.

Portal eUprava nalazi se na Jedinstvenoj informaciono-komunikacionoj mreži organa.

Organ uspostavlja uslugu elektronske uprave na osnovu kataloga postupaka, u skladu sa zakonom.

Prilikom pružanja usluga elektronske uprave na Portalu eUprava vodi se evidencija o korisnicima usluga elektronske uprave, i to: jedinstveni matični broj građana, odnosno evidencijski broj stranca, kao i poreski identifikacioni broj i matični broj pravnog lica, ime i prezime, odnosno poslovno ime.

Prilikom pružanja usluga elektronske uprave na Portalu eUprava vodi se evidencija o pristupu sistemu i korišćenju usluge, i to: korisničko ime, internet protokol adresa sa koje se pristupa, datum i vreme pristupa korišćenju usluge, šifru i verziju usluge, broj i tip zahteva, identifikacionu oznaku transakcije i promene statusa usluge.

Svrha obrade podataka od strane nadležnog organa kao obrađivača podataka je nesmetano omogućavanje pružanja usluga elektronske uprave od strane organa.

Podaci iz evidencija iz st. 3. i 4. ovog člana čuvaju se deset godina od dana pružanja, odnosno uskraćivanja usluge elektronske uprave. 

Katalog postupaka iz stava 2. ovog člana uspostavlja i vodi nadležni organ, u svrhu pružanja usluga elektronske uprave, zasnovanih na tačnim i ažurnim podacima.

Za uspostavljanje i vođenje Kataloga postupaka preuzimaju se odgovarajući podaci iz Registra administrativnih postupaka, uspostavljenog zakonom koji uređuje vođenje tog registra, dok preostale obavezne podatke unosi organ pristupom Katalogu postupaka.
Portalom eUprava upravlja nadležni organ.

Način rada na Portalu eUprava bliže uređuje Vlada.”
Član 11. 

U članu 22. posle stava 5. dodaje novi stav 6, koji glasi:

„Organ je dužan da se prijavi za korišćenje usluge uvida po službenoj dužnosti u podatke o izvršenim plaćanjima taksi i naknada na Portalu eUprava, odnosno u okviru drugog softverskog rešenja elektronske uprave.ˮ

Dosadašnji stav 6. postaje stav 7.
Član 12. 

Naziv člana i član 23. menjaju se i glase:

„Prava i obaveze korisnika usluga elektronske uprave na Portalu eUprava
Član 23.

Korisnik usluga elektronske uprave preko Portala eUprava:

1)
ostvaruje svoja prava i ispunjava obaveze korišćenjem uspostavljenih usluga elektronske uprave:

(1)
podnošenjem elektronskih podnesaka i drugih dokumenata;

(2)
plaćanjem taksi, naknada i drugih poreskih i neporeskih nameta;

(3)
primanjem obaveštenja o preduzetim radnjama i donetim aktima nadležnih organa i praćenjem statusa;

(4)
prijemom akata i drugih dokumenata nadležnih organa u esandučić;

(5)
korišćenjem drugih funkcionalnosti Portala eUprava;

2)
ostvaruje svoja prava i ispunjava obaveze putem usluge episarnica u upravnim i ostalim poslovima kada organ nije uspostavio posebnu uslugu elektronske uprave.

Korisnik usluga elektronske uprave koji je pravno lice ili organ dužan je da ostvaruje svoja prava i ispunjava obaveze na način propisan stavom 1. ovog člana, osim ako posebnim zakonom nije drugačije propisano.”

Član 13. 

Naziv člana i član 25. menjaju se i glase:

„Pravo na ponovnu upotrebu podataka
Član 25.

Svako ima pravo na ponovnu upotrebu podataka nastalih u radu organa prilikom vršenja ovlašćenja u komercijalne ili nekomercijalne svrhe.

Ponovna upotreba podataka dopuštena je i dostupna svima i pod istim uslovima.

Podaci iz stava 1. ovog člana podrazumevaju bilo koji zapis ili njegov deo bez obzira na oblik (papirni ili elektronski).

Ponovna upotreba podataka ne odnosi se na:

1)
podatke nastale u radu organa izvan javnih ovlašćenja, odnosno u vezi sa pružanjem komercijalnih usluga koje su izložene konkurenciji na tržištu;

2)
podatke na kojima postoji isključivo pravo intelektualne svojine trećeg lica;

3)
podatke kojima je pristup ograničen u skladu sa propisima kojima se uređuje tajnost podataka i drugim propisima donetim u skladu sa tim zakonom;

4)
podatke kojima je pristup ograničen u skladu sa propisima o kritičnoj infrastrukturi;

5)
podatke za čiji je pristup propisano dokazivanje postojanja pravnog interesa;

6)
logotipe, grbove i oznake;

7)
podatke o ličnosti u skladu sa propisima kojima se uređuje zaštita podataka o ličnosti;

8)
podatke organa koji pružaju usluge javnih medijskih servisa ili obavljaju radiodifuznu delatnost, a koji se odnose na medijske usluge u skladu sa zakonom koji uređuje delatnost javnih medijskih servisa i elektronskih medija;

9)
podatke ustanova kulture, osim biblioteka, uključujući univerzitetske biblioteke, muzeja i arhiva;

10)
podatke obrazovnih ustanova, osim istraživačkih podataka;

11)
podatke naučnoistraživačkih ustanova i organizacija koje finansiraju istraživanja, uključujući organizacije osnovane radi prenosa rezultata istraživanja, osim istraživačkih podataka;

12)
podatke kojima je pristup ograničen u skladu sa propisima koji uređuju poreski postupak i poresku administraciju.

Objavljivanje i ponovna upotreba geoprostornih podataka koji se obrađuju u okviru nacionalne infrastrukture geoprostornih podataka vrši se u skladu sa propisima kojima se uređuje nacionalna infrastruktura geoprostornih podataka.

Objavljivanje i ponovna upotreba genetičkih, biomedicinskih i drugih podataka od značaja za istraživanje i razvoj u oblasti biotehnologije, bioinformatike, bioekonomije, genetike i medicine vrši se u skladu sa propisima kojima se uređuje zdravstvena dokumentacija i evidencije u oblasti zdravstva.

Organ je dužan da odredi lice za ponovnu upotrebu i otvaranje podataka i da podatke o tom licu objavi na veb prezentaciji organa.

Lice za ponovnu upotrebu i otvaranje podataka obavlja, odnosno koordinira poslove pripreme i otvaranja podataka obezbeđujući da podaci budu potpuni, tačni i ažurni i objavljeni na zakonit način.” 

Član 14. 

Naziv člana i član 26. menjaju se i glase:

„Uslovi za ponovnu upotrebu podataka
Član 26.

Organ omogućava ponovnu upotrebu podataka u mašinski čitljivom obliku i otvorenom obliku slobodnom licencom, prema uslovima definisanim u st. 2. i 3. ovog člana, osim ako posebnim zakonom nije drugačije uređeno.

Slobodna licenca omogućava slobodnu ponovnu upotrebu, u komercijalne ili nekomercijalne svrhe, koja uključuje umnožavanje, distribuciju, stavljanje na raspolaganje trećim licima, prilagođavanje i povezivanje sa drugim podacima, integrisanje u poslovne procese, proizvode i servise, izmene, kao i druge ponovne upotrebe.

Slobodna licenca obavezuje na upućivanje na izvor podataka, uključujući naziv organa koji je podatke učinio dostupnim za ponovnu upotrebu, datum preuzimanja, adresu na kojoj se podaci mogu preuzeti, kao i jasnu oznaku svih izmena, uređivanja ili novog dizajna preuzetih podataka.

Tekst slobodne licence objavljuje se i na portalu otvorenih podataka u elektronskom i mašinski čitljivom obliku.

Organ ne može ugovorom ili drugim sporazumom ili odlukom odobriti jednom licu ponovnu upotrebu podataka koja bi sprečila ponovnu upotrebu tih podataka od strane drugih lica.

Izuzetno, organ može dodeliti isključivo pravo na ponovnu upotrebu podataka trećem licu:

1)
ako je to neophodno za pružanje usluga u javnom interesu, što se preispituje na svake tri godine;

2)
ako se pravo na ponovnu upotrebu podataka odnosi na digitalizaciju izvora kulture, koje po pravilu ne može trajati duže od 10 godina, a ukoliko traje duže preispituje se tokom jedanaeste godine trajanja prava i svakih sedam godina nakon toga, ako je primenljivo.

Uslovi dodele i način korišćenja isključivog prava iz stava 3. ovog člana moraju biti transparentni i javno objavljeni na veb prezentaciji organa.

U slučaju dodele isključivog prava iz stava 6. tačka 2) ovog člana, sticalac tog prava je dužan da organu obezbedi kopiju digitalizovanih kulturnih dobara bez naknade koja će biti dostupna za ponovnu upotrebu nakon isteka perioda trajanja isključivosti prava.

Organ je dužan da učini dostupnim na svojoj veb prezentaciji, najmanje dva meseca pre stupanja na snagu, ugovor, sporazum ili odluku i informacije o pravnim odnosima:

1)
kojima se zasnivaju isključiva prava na ponovnu upotrebu podataka u skladu sa stavom 6. ovog člana ili 

2)
kojima se ne zasnivaju isključiva prava na ponovnu upotrebu podataka, ali koja imaju za cilj ili po svom efektu mogu dovesti do ograničene dostupnosti podataka za ponovnu upotrebu u skladu sa stavom 9. ovog člana.

U slučaju iz stava 9. tačka 2) ovog člana organ je dužan da preispita efekat takvih ugovora, sporazuma, odluka, odnosno pravnih odnosa na dostupnost podataka za ponovnu upotrebu na svake tri godine i da informacije o tome učini javno dostupnim na svojoj veb prezentaciji.

Kada je ponovna upotreba podataka uslovljena, ti uslovi će biti proporcionalni, nediskriminatorni i opravdani javnim interesom i neće neosnovano ograničavati mogućnost i način njihove ponovne upotrebe, niti će ograničavati konkurenciju.”

Član 15. 

Posle člana 26. dodaje se naziv i član 26a, koji glase:

„Postupak ostvarivanja prava na ponovnu upotrebu
Član 26a
Pravo na ponovnu upotrebu podataka ostvaruje se podnošenjem zahteva za ponovnu upotrebu podataka organu koji poseduje podatke, odnosno pristupanjem podacima u skladu sa čl. 27. i 27a ovog zakona.

Zahtev sadrži naziv organa koji poseduje podatke, ime i prezime odnosno poslovno ime ili naziv podnosioca, adresu, svrhu, opis podataka za koje se traži ponovna upotreba, kao i oblik i način preuzimanja podataka.

U skladu sa zahtevom podnosioca, organ će podatke za ponovnu upotrebu učiniti dostupnim u mašinski čitljivom i otvorenom obliku, zajedno sa metapodacima ukoliko je to tehnički moguće.

Ako podaci za ponovnu upotrebu obuhvataju podatke o ličnosti ti podaci se moraju anonimizovati.

U svrhu ponovne upotrebe na osnovu zahteva, organ nema obavezu da podatke izradi, prilagodi, odnosno izdvoji ako to zahteva nesrazmeran utrošak vremena ili sredstava, niti je dužan da nastavi ažuriranje, nadograđivanje ili čuvanje tih podataka.

Organ odbija zahtev za ponovnu upotrebu podataka ako se zahtev odnosi na podatke iz člana 25. stav 4. ovog zakona.

Organ koji odbije zahtev za ponovnu upotrebu podataka zbog zaštite prava intelektualne svojine, dužan je da pruži informacije o nosiocu prava intelektualne svojine ukoliko mu je poznat, odnosno o licu koje je organu prenelo prava intelektualne svojine u skladu sa propisima kojima se uređuju prava intelektualne svojine.

Rešenje organa iz st. 6. i 7. ovog člana je konačno u upravnom postupku.

Organ ne naplaćuje taksu za ponovnu upotrebu podataka, osim ako to posebnim zakonom nije drugačije utvrđeno.

Organ ne naplaćuje taksu za ponovnu upotrebu skupova podataka od posebnog značaja za ponovnu upotrebu i istraživačkih podataka.”
Član 16. 

Član 27. menja se i glasi:

„Član 27.

Organ je dužan da na Portalu otvorenih podataka objavljuje otvorene podatke iz delokruga svoje nadležnosti, na način koji omogućava njihovo lako pretraživanje i ponovnu upotrebu, u skladu sa otvorenim standardom.

Organ je dužan da pre objavljivanja podataka na Portalu otvorenih podataka izvrši anonimizaciju podataka o ličnosti.

Portal otvorenih podataka vodi i održava nadležni organ.

Bliže uslove o uspostavljanju i načinu rada Portala otvorenih podataka, kao i bližu sadržinu godišnjeg plana i način pripreme, otvaranja i objavljivanja podataka propisuje Vlada.”

Član 17. 

Posle člana 27. dodaju se nazivi i članovi 27a i 27b, koji glase:

„Dinamički podaci za ponovnu upotrebu
Član 27a
Ako organ objavljuje dinamičke podatke za ponovnu upotrebu dužan je da ih objavi najranije kada je to moguće nakon prikupljanja putem aplikativnog programskog interfejsa i, kada je moguće, putem masovnog preuzimanja.

Ako objavljivanje podataka iz stava 1. ovog člana predstavlja nesrazmerno finansijsko i tehničko opterećenje, organ može da te podatke objavi odloženo ili sa privremenim tehničkim ograničenjima tako da se ne umanji njihova ekonomska ili društvena vrednost.

Organ je dužan da na Portalu otvorenih podataka objavi vezu sa dinamičkim podacima iz stava 1. ovog člana.

Skupovi podataka od posebnog značaja za ponovnu upotrebu
Član 27b
Skupovi podataka od posebnog značaja za ponovnu upotrebu uključuju geoprostorne, meteorološke, statističke podatke, kao i podatke o zaštiti životne sredine, privrednim društvima i mobilnosti.

Skupovi podataka od posebnog značaja za ponovnu upotrebu dostupni su:

1)
bez naknade;

2)
u mašinski čitljivom obliku;

3)
putem mrežnih servisa;

4)
za masovno preuzimanje, kada je primenljivo.

Skupove podataka od posebnog značaja za ponovnu upotrebu iz stava 1. ovog člana, kao i iz drugih oblasti od značaja za ponovnu upotrebu, i bliže uslove pod kojim se ovi podaci čine dostupnim uređuje Vlada.”
Član 18. 

Član 38. menja se i glasi:

„Član 38.

Organ je dužan da omogući podnošenje elektronskih podnesaka elektronskim putem.

Elektronski podnesci obavezno sadrže: identifikacionu oznaku podnosioca, jedinstveni matični broj građana, evidencijski broj za stranca ili drugu dodeljenu identifikacionu oznaku fizičkom licu, kao i ime i prezime i adresu prebivališta i/ili boravišta, ili adresu stanovanja i podatak o državljanstvu kada podnosilac nema prijavljeno prebivalište, odnosno boravište, odnosno matični broj i/ili poreski identifikacioni broj pravnog lica, odnosno organa, kao i njegovo poslovno ime, odnosno naziv i sedište, osim ako posebnim zakonom nije drugačije propisano.

Ukoliko je propisana obaveznost potpisivanja, registrovana šema elektronske identifikacije visokog nivoa pouzdanosti kojom se korisnik usluga prijavljuje na Portal eUprava prilikom korišćenja usluga, zamenjuje elektronski potpis podnosioca, osim ako posebnim zakonom nije drugačije propisano.”

Član 19. 

Posle člana 39. dodaju se naziv člana i član 39a, koji glase:

„Akt organa
Član 39a
Organ je dužan da akt i drugi dokument koji nastaje u radu organa izradi kao elektronski dokument, osim ako posebnim zakonom nije drugačije propisano.

Akt organa, kao i drugi elektronski dokument koji organ donosi u vršenju javnih ovlašćenja, umesto potpisa službenog lica i pečata, sadrži kvalifikovani elektronski pečat tog organa odnosno kvalifikovani elektronski potpis ovlašćenog lica, osim ako posebnim zakonom nije drugačije propisano.

Izuzetno od stava 1. ovog člana, tipski akt organa ne mora sadržati kvalifikovani elektronski pečat tog organa ili kvalifikovani elektronski potpis ovlašćenog lica ako je obezbeđen integritet podataka u softverskom rešenju putem koga se kreira i dostavlja akt.”

Član 20. 

Član 40. menja se i glasi:

„Član 40.

Organ je dužan da uverenje, odluku, rešenje, zaključak, drugi elektronski dokument i/ili podatak iz okvira svoje nadležnosti dostavi korisniku elektronskim putem.

Uverenja, odluke, rešenja, zaključci i drugi dokumenti u postupku, na zahtev korisnika, mogu se dostaviti u obliku overenog odštampanog primerka elektronskog dokumenta u skladu sa propisima kojima se uređuje elektronski dokument.

Troškove dostave iz stava 2. ovog člana snosi korisnik koji zahteva dostavu i u papirnom obliku.

Elektronsko dostavljanje elektronskog dokumenta vrši se u Jedinstveni elektronski sandučić korisnika usluga elektronske uprave, odnosno posebnim zakonima koji na drugačiji način uređuju elektronsku dostavu.”

Član 21. 

Posle člana 45. dodaje se član 45a, koji glasi:

„Član 45a
Novčanom kaznom od 5.000 do 50.000 dinara kazniće se za prekršaj lice odgovorno za otvaranje podataka ako ne omogući ponovnu upotrebu u komercijalne ili nekomercijalne svrhe podataka nastalih u vršenju javnih ovlašćenja organa iz člana 25. stav 1. ovog zakona.”

Član 22. 

Član 47. menja se i glasi:

„Član 47.

Novčanom kaznom od 30.000 do 150.000 dinara kazniće se za prekršaj odgovorno lice u organu ako organ:

1)
ne omogući elektronsko upravno postupanje i druge elektronske upravne radnje na Portalu eUprave iz člana 18. stav 1. tač. 1)–9) ovog zakona;

1a)
u organu nije određeno lice odgovorno za otvaranje podataka iz člana 25. stav 1. ovog zakona;

1b)
ne omogući elektronsko plaćanje u skladu sa članom 22. ovog zakona;

2)
pređe na elektronsku upravu, a ne ispuni uslove iz člana 31. stav 1. tač. 1)-20) ovog zakona;

3)
ne omogući prijem elektronskih podneska i ne dostavi potvrdu o njegovom prijemu iz člana 39. ovog zakona;

4)
ne dostavi elektronskim putem odluku ili drugi akt iz okvira svoje nadležnosti korisniku elektronske uprave iz člana 40. ovog zakona.”

Član 23. 

Naziv iznad člana 48. menja se i glasi: 

„Rok za donošenje podzakonskih akata i rokovi za postupanje nadležnog organa i organa“.

U članu 48. posle stava 1. dodaju se st. 2-13. koji glase:

„Izuzetno od stava 1. ovog člana podzakonski akti iz člana 16. stav 13. i člana 27b stav 3. ovog zakona doneće se najkasnije do 1. marta 2027. godine.
Nadležni organ dužan je da uspostavi katalog organa u skladu sa članom 10. st. 6-9. ovog zakona najkasnije do 1. juna 2027. godine.

Nadležni organ dužan je da uspostavi platformu za razvoj i upravljanje elektronskim uslugama na određenoj teritoriji – pametni grad, sa ciljem integrisanog upravljanja sadržajem u skladu sa članom 16. ovog zakona, najkasnije do 1. januara 2030. godine.

Nadležni organ dužan je da uspostavi katalog postupaka u skladu sa članom 17. ovog zakona najkasnije do 1. juna 2027. godine.

Organ je dužan da omogući preuzimanje podataka u skladu sa članom 10. stav 4. ovog zakona iz registara i evidencija koje vodi u elektronskom obliku najkasnije počev od 1. juna 2028. godine.

Organ je dužan da omogući elektronsko plaćanje preko Portala eUprava u skladu sa članom 22. ovog zakona najkasnije 31. decembra 2026. godine.

Organ je dužan da omogući ponovnu upotrebu podataka u skladu sa članom 27b ovog zakona najkasnije počev od 1. januara 2030. godine.

Organ je dužan da akta i druge dokumente koji nastaju u njegovom radu izrađuje kao elektronske dokumente, u skladu sa članom 39a stav 1. ovog zakona, najkasnije od 1. januara 2030. godine.

Organ koji na dan stupanja na snagu ovog zakona nije registrovan kao korisnik portala eUprava dužan je da to učini, uz navođenje podataka o rukovodiocu i administratoru tog organa, najkasnije u roku od osam dana od dana početka primene ovog zakona.
Organ je dužan da se prijavi za korišćenje usluge uvida po službenoj dužnosti u podatke o izvršenim plaćanjima taksi i naknada u sistemu elektronske uprave u skladu sa članom 22. stav 6. ovog zakona, najkasnije u roku od osam dana od dana početka primene ovog zakona.
Novoosnovani organ dužan je da postupi u skladu sa st. 10. i 11. ovog člana u roku od 30 dana od dana osnivanja.

Ako organ ne izvrši obavezu iz st. 10-12. ovog člana u propisanom roku, nadležni organ će po službenoj dužnosti izvršiti tu registraciju bez odlaganja, na osnovu podataka iz dostupnih evidencija i pozvati organ da odredi administratora iz člana 19. tačka 2) ovog zakona i da svoje postupanje uskladi sa obavezama iz čl. 18. i 31. stav 1. ovog zakona. Istovremeno će o tome obavestiti organ koji vrši nadzor nad radom tog organa i upravnu inspekciju, radi preduzimanja mera iz njihove nadležnosti.”

Izmena i dopuna važećih podzakonskih akata 

Član 24.

Izmena i dopuna važećih podzakonskih akata iz člana 9. stav 10, člana 27. stav 4. i člana 28. stav 8. Zakona, radi usklađivanja sa ovim izmenama Zakona, izvršiće se najkasnije do 1. marta 2027. godine.

Stupanje na snagu
Član 25.

Ovaj zakon stupa na snagu osmog dana od dana objavljivanja u „Službenom glasniku Republike Srbije”.

